Sulet sin viadi vers il tschiel
Expediziun al cunfin alpin dal mund sur 8000 meters

Da David Spinnler

Guido Sollinger da Sta. Maria en Val Müstair è arrivà ils 21 da matg sin il tetg dal mund en il Himalaia tibetan sin 8046 meters. L’expediziun cun 15 alpinists sin il Shisha Pangma ha durà dals 22 d’avrigl enfin ils 1 da zercladur. In viadi atras il Tibet e la vita en il champ da basa giusum la muntogna èn stads la preparaziun e l’acclimatisaziun per l’attatga sin il piz. La tura sin ina tala muntogna è in’aventura nua che mintgin è responsabel per sasez e dependent da sias atgnas qualitads. E mintgin siemia dal success d’arrivar sisum il piz.

Ins viva en tendas dal champ da basa sin 5600 meters sur mar al glatscher final e las morenas periferas dal Shisha Pangma. Il pulmuns èn finalmain disads in pau cun l’autezza nunusitada. Guido ha gì mal il chau cun traversar en il bus in pass da muntogna da 5200 meters sur mar. L’acclimatisaziun è stà in stress per il corp. Il viadi atras il Tibet per s’acclimatisar è stà curt ma fitg impressiunant: ins ha visità Lhasa sin 3650 meters cun il Potala, il palazi dal Dalai-Lama. Cun il bus èn ins avanzà uschè lunsch sco pussaivel vers la muntogna dal Shisha Pangma.
Il gigant alv sa distatga da maniera maiestusa da la cuntrada magra e melna. Gia dalunsch ves’ins la flanca ed il spitg sisum la muntogna ch’ins sto surmuntar per arrivar sin il piz. I guarda ora extrem. 40 Yaks accumpognan la gruppa enfin tar il champ da basa e portan tut il material ch’ina tala expediziun basegna. Ils Yaks èn ornads cun bindels da colur. Els èn pitschens animals timids ed han confidenza be en lur sherpa ch’è lur patrun.
Davent dal champ da basa fan ins turas vers la muntogna per disar il corp a l’aria che daventa adina pli fina. Suenter mintga tura èn ins stanchel mort, ins sto far pausas da plirs dis. Mintga moviment po daventar stentus. Ils dis da repaus èn perencunter fitg patgifics. Ins po giudair la vita en il champ da basa; temp avunda per sasez. Ins sto dentant era installar ulteriurs champs per deponer material e per avair refugis sin differentas autezzas. Champ 3 è situà sin 7400 meters sur mar. L’ultim refugi avant il piz.

L’attatga sin il piz
La gronda part da la tura fan ins cun ils skis sur costas stipas. Ins sto star attent a las sfessas. Perquai van ins meglier en dus per pudair segirar cun la corda. Davent dal segund refugi ston ins chaminar cun las charpellas. Ins spetga in di ideal per ir vinavant e mintgin chamina per sasez. Ins sto surmuntar in lung couloir da glatsch fitg stip per arrivar en il champ 3. L’ultim toc enfin sin il piz è ina flanca da glatsch e grip. Sco dessert avant il piz pon ins anc raiver per rivar sin il spitg dal piz. In spitg che maina da tuttas dus varts engiu en la profunditad.
Guido aveva gia dà si la speranza d’arrivar sin il piz dal Shisha Pangma. El è arrivà sin il champ 2 sin 7000 meters en in tratg davent dal champ da basa. Tut è ì bain, el n’ha betg gì problems da cundiziun. Ma la proxima notg cura ch’el leva partir per il piz, steva el tuttenina mal. Perquai ha el decis da turnar engiu. En il champ 1 ha el pernottà pervia da aura trida. El è stà là in di. Suenter ina buna cuppina café da dus collegas ha el decis da pruvar anc ina giada d’arrivar sin il piz ensemen cun els dus.
Guido è arrivà sulet sin il piz dal Shisha Pangma. 15 enfin 20 grads sut nulla, uschiglio in piz tut normal. Il panorama cun las planiras dal Tibet e cun ils auters otgmillers è extraordinari. Duas uras avant il piz èn ils dus cumpogns restads enavos in pau. Guido è ì vinavant sulet. El leva arrivar sin il piz anc avant mezdi. Pertge che suenter mezdi datti savens ina cuverta da nivels enturn la muntogna. Guido è dalunga partì a val ed è arrivà il medem di enfin il champ da basa. El ha gì in bun di.
La tura en questa autezza va extrem vi da la substanza. Cura ch’ins turna en il champ da basa han ins unflà la vista. Ins vesa ora extrem stanchel. Il musculs da las chommas èn quasi sparids. Il corp è enorm strapatschà suenter quest sforz. Problems corporals pon en questa autezza spert daventar privlus. Cun turnar a val ha Guido scuntrà sin 7000 meters in Talian ch’è mort la notg suenter. El ha gì in culp.
Suenter la tura ha Guido durmì bler. Ins è fitg stanchel. Uschiglio stan ins bain. Ma suenter ina tala expediziun èn ins lura tuttina cuntent da pudair turnar en autezzas main extremas per viver. Era la barba che na prosperava pli endretg sin quellas autezzas, crescha lura puspè normal.